29.08.2024 nr 7-6/24/183

**Kaitseministeeriumi ja Sihtasutuse Võrumaa Arenduskeskus vaheline haldusleping**

**Kaitseministeerium**, keda esindab põhimääruse alusel kaitseminister Hanno Pevkur, ja **Sihtasutus Võrumaa Arenduskeskus** (edaspidi *Sihtasutus*),keda esindab põhikirja alusel juhatuse liige Tiit Toots,

|  |
| --- |
|  |

edaspidi nimetatud ka eraldi *pool* ja koos *pooled*, sõlmivad riigieelarve seaduse § 531 lõike 2 alusel ja võttes arvesse kaitseministri 15.08.2024. a määrust 11 „Toetus Kaitseväe Nursipalu harjutusväljast tulenevate häiringute mõjude leevendamiseks“ käesoleva halduslepingu (edaspidi *leping*), milles lepivad kokku alljärgnevas:

**1. Lepingu ese**

1.1. Lepinguga volitab Kaitseministeerium Sihtasutust täitma haldusülesannet, milleks on Kaitseministeeriumi valitsemisala vahendite arvelt Kaitseväe Nursipalu harjutusväljast tulenevate häiringute mõjude leevendamiseks toetuse saamiseks esitatud taotluste menetlemine.

1.2. Kaitseministeerium volitab Sihtasutusele kaitseministri 15.08.2024. a määrusest nr 11 „Toetus Kaitseväe Nursipalu harjutusväljast tulenevate häiringute mõjude leevendamiseks“ (edaspidi *määrus nr 11*) tulenevad toimingud: taotluste vastuvõtmine, taotluse ja taotleja nõuetele vastavuse kontrollimine, taotluse rahuldamine või rahuldamata jätmine, toetuse väljamaksmiseks maksetaotluste menetlemine, toetuse kasutamise kontroll ja tagasinõudmine ning dokumentide säilitamine õigusaktides sätestatud tingimustel.

1.3. Pooled juhinduvad lepingu esemeks oleva haldusülesande täitmisel halduskoostöö seadusest, haldusmenetluse seadusest, määrusest nr 11, teistest asjakohastest õigusaktidest ning käesolevas lepingus kokkulepitust.

**2. Sihtasutusele antavad haldusülesanded**

2.1. Sihtasutust volitatakse täitma järgmisi haldusülesandeid:

2.1.1. toetuse taotluste esitamise aja määramine ja sellest teatamine vastavalt määruse nr 11 §-le 8;

2.1.2. määruse 11 § 2 lõikes 2 sätestatud tegevuste toetamiseks esitatud taotluste menetlemine vastavalt määrusele nr 11;

2.1.3. taotluse rahuldamise ja rahuldamata jätmise otsuste tegemine ning taotlejale otsusest teavitamine lähtudes määruse nr 11 §-st 13;

2.1.4. taotluse rahuldamise otsuse või taotluse osalise rahuldamise otsuse alusel mitmepoolse lepingu toetuse saaja, väljavalitud hinnapakkuja ja Sihtasutus vahel ettevalmistamine ja sõlmimine vastavalt määruse nr 11 §-le 14;

2.1.5. Riigi Tugiteenuste Keskuse (edaspidi *RTK*) hallatavas struktuuritoetuste registris (edaspidi *RTK register*) maksetaotluste menetlemine (sh maksetaotluse nõuetele vastavuse kontroll) ja väljamaksmisele saatmine;

2.1.6. toetuse saajale makstud toetuse kasutamise kontroll vastavalt määrusele nr 11;

2.1.7. toetuse tagasinõudmine vastavalt määruse nr 11 §-le 18.

**3. Poolte õigused ja kohustused**

3.1. Sihtasutus kohustub:
3.1.1. järgima haldusülesande täitmisel haldusmenetluse seadust, määrust nr 11 ja teisi asjakohaseid õigusakte;

3.1.2. tagama taotluste menetlemise õigsuse ja määruse nr 11 § 2 lõikes 2 nimetatud tegevusteks toetuse väljamaksmise;

3.1.3. arvestama taotluste menetlusel ette nähtud eelarvega;

3.1.4. kasutama haldusülesande täitmiseks ette nähtud rahalisi vahendeid sihipäraselt;

3.1.5. tagama isikuandmete kaitse ja töötlemise vastavuse kehtivatele õigusaktidele;
3.1.6. kasutama lepingu täitmise käigus saadud isikuandmeid üksnes lepingus sätestatud eesmärkide täitmiseks. Lepingu lõppemisel kohustub täitja kustutama kõik talle lepingu täitmisel teatavaks saanud isikuandmed ja nimetatute koopiad, v.a juhul, kui õigusaktidest tuleneb teisiti;
3.1.7. võimaldama juurdepääsu isikuandmetele üksnes nendele isikutele, kellel on selleks oma tööülesannete täitmiseks vajadus ning tagama, et need isikud on teadlikud ning järgivad isikuandmete töötlemisalaseid nõudeid ja õigusakte, nad on saanud asjakohase koolituse eelmainitud nõuete kohta, on võtnud endale konfidentsiaalsuskohustuse või neile kehtib asjakohane seadusest tulenev konfidentsiaalsuskohustus. Vastav konfidentsiaalsuskohustus jääb kehtima ka pärast käesoleva lepingu lõppemist;

3.1.8. rakendama vajalikke organisatsioonilisi, füüsilisi ja infotehnilisi turvameetmeid isikuandmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest;

3.1.9. lepingu täitmise raames töödeldavate isikuandmetega seotud rikkumise korral teavitama Kaitseministeeriumit sellest põhjendamatu viivituseta pärast seda, kui ta on rikkumisest teada saanud;

3.1.10. mitte edastama isikuandmeid kolmandatele isikutele ja mitte kasutama isikuandmete töötlemiseks omakorda volitatud töötlejaid ilma Kaitseministeeriumi eelneva kirjaliku loata, välja arvatud taotleja määruses nr 11 sätestatud tingimustele vastavuse kontrollimiseks;

3.1.11. esitama iga-aastaselt majandusaastaaruande ettenähtud tähtajaks;

3.1.12. esitama Kaitseministeeriumile aruande haldusülesande täitmisest ning haldusülesande täitmiseks eraldatud rahaliste vahendite kasutamisest lepingu lõppemisest 30 päeva jooksul;

3.1.13. säilitama haldusülesande täitmisega seotud dokumente vastavalt õigusaktides sätestatule;

3.1.14. võimaldama haldusülesande täitmise üle haldusjärelevalve teostamist ning osutama selleks igakülgset abi;

3.1.15. kõrvaldama haldusjärelevalve käigus tuvastatud puudused esitatud kohustuste täitmise nõudes ettenähtud tähtaja jooksul;

3.1.16. esitama lepingu punktis 3.4.2 nimetatud nõude esitamisel nõutud teabe või dokumendid viivitamatult;
3.1.17. vastama haldusülesande täitmisel esitatud järelpärimistele, sh nõustama taotlejaid, ning lahendama taotlejatega tekkinud vaidlusi;

3.1.18. teavitama käesolevas lepingus nimetatud Kaitseministeeriumi kontaktisikuid olulistest asjaoludest, mis võivad mõjutada haldusülesande täitmist;

3.1.19. koostöös Kaitseministeeriumi ja RTK-ga koostama määruse nr 11 rakendamiseks vajaliku taotlusvormi ja aruandevormi, mis seadistatakse RTK registrisse;

3.1.20. koostöös Kaitseministeeriumiga koostama lepingu punktis 2.1.4 nimetatud lepingu ja otsuse vormid võttes arvesse määruses nr 11 sätestatut;

3.1.21. tagama otsuse ja punktis 2.1.4 nimetatud sõlmitud lepingu üleslaadimise RTK registrisse;

3.1.22. koostöös Kaitseministeeriumiga korraldama toetuste taotlejatele infopäevad.

3.2. Sihtasutusel on õigus:
3.2.1. saada Kaitseministeeriumilt teavet ja juhiseid, mis on vajalikud lepingu täitmiseks;
3.2.2. sõlmida RTK-ga kokkulepe RTK registri kasutamiseks.

3.3. Kaitseministeerium kohustub:
3.3.1. andma Sihtasutusele lepingu täitmiseks vajalikku teavet ja juhised;
3.3.2. võimaldama Sihtasutusel kasutada Kaitseministeeriumi valitsemisala eelarves haldusülesande täitmiseks ette nähtud rahalisi vahendeid;

3.3.3. vajadusel kaasuma Sihtasutuse poolt koostatavate määruse nr 11 rakendamiseks vajalike vormide (taotlus, otsus, leping, aruanne) koostamisse;

3.3.4. toetama Sihtasutust lepingu punktis 3.1.22 nimetatud infopäevade korraldamisel.

3.4. Kaitseministeeriumil on õigus:

3.4.1. saada igal ajal teavet haldusülesande täitmise kohta;

3.4.2. teostada haldusjärelevalvet haldusülesande täitmise üle lähtuvalt Vabariigi Valitsuse seadusest ja nõuda haldusülesande täitmisega seonduva suulise teabe, dokumentide ja vahearuannete esitamist, samuti teha dokumentidest koopiaid, kontrollimaks haldusülesande täitmise kooskõla lepingus sätestatud tingimustega ning õigusaktidega.

**4. Haldusülesande täitmise rahastamise alused**

4.1. Rahalised vahendid lepingu esemeks oleva haldusülesande täitmiseks ja täitmiseks vajalikeks tegevuskuludeks eraldatakse Kaitseministeeriumi valitsemisala eelarvest ning need paiknevad Riigi Kaitseinvesteeringute Keskuse eelarves.

4.2. Haldusülesande täitmiseks, sh Sihtasutusele menetlusega seonduvateks toiminguteks ja RTK registri kasutamiseks eraldatav kogu summa on 500 000 eurot, millest tasutakse ka haldusülesande täitmiseks tehtavad vajalikud tegevuskulud.

4.3. Punktis 4.2. nimetatud summa makstakse Riigi Kaitseinvesteeringute Keskuse eelarve kaudu ja jaguneb järgmiselt:

4.3.1. Sihtasutusele taotluste menetlusega seonduvateks toiminguteks 22 000 eurot;

4.3.2. Sihtasutusele RTK registri kasutamiseks 4356 eurot (käibemaks ei lisandu), mille Sihtasutus tasub RTK-le vastavalt nende vahel sõlmitud lepingule;

4.3.3. määrusest nr 11 tuleneva toetuse kogusumma on 473 644 eurot.

4.4. Punktides 4.3.1 ja 4.3.2 nimetatud summad makstakse Sihtasutusele hiljemalt ühe kuu jooksul alates käesoleva lepingu jõustumisest.

**5. Vastutus ja tagatised**

5.1. Lepinguga võetud kohustuste eest kannavad pooled vastutust Eest Vabariigi õigusaktides ja lepingus sätestatud korras;

5.2. Lepingu rikkumine on vabandatav, kui kohustuse rikkumise põhjuseks on vääramatu jõud võlaõigusseaduse § 103 tähenduses.

5.3. Pool peab teist poolt vääramatu jõu asjaolude ilmnemisest ja lõppemisest kohe teavitama.

5.4. Kui vääramatu jõud kestab kauem kui 3 kuud, on mõlemal poolel õigus leping lõpetada.

**6. Lepingu jõustumine ja tähtaeg**

Leping jõustub kolmandal päeval pärast Riigi Teatajast avaldamist ja on sõlmitud kuni pooled on lepingulised kohustused täitnud või rakendatud on lepingu punktis 7.5 või 7.6 ettenähtud lepingu lõpetamise alust.

**7. Lepingu muutmine ja lõpetamine**

7.1. Lepingu muutmine vormistatakse kirjalikult lepingu lisana.

7.2. Pool, kes soovib lepingut muuta, esitab teisele poolele vastava ettepaneku. Teine pool on kohustatud ettepanekule vastama 30 päeva jooksul. Lepingu muutmisest keeldumine peab olema põhjendatud.

7.3. Sihtasutus on kohustatud viivitamatult informeerima Kaitseministeeriumi olukorrast, mil haldusülesande täitmine osutub oluliselt raskendatuks või võimatuks. Sellisel juhul kohustuvad pooled järgneva 30 päeva jooksul kokku leppima edasise tegevuse lepingu täitmise eesmärgil ning sõlmivad vajadusel kokkuleppe lepingu muutmiseks.

7.4. Kui lepingu täitmise käigus ilmnevad asjaolud, mida pooled ei saanud lepingu allkirjastamisel ette näha või lahendada, kohustuvad pooled tegema jõupingutusi lepingu täiendamiseks või muutmiseks viisil, et tagada haldusülesannete täitmine.

7.5. Kui üks pooltest soovib lepingut lõpetada, peab ta sellest teisele poolele ette teatama vähemalt 4 kuud. Lepingu lõpetamine vormistatakse kirjalikult lepingu lisana.

7.6. Kaitseministeerium võib ühepoolselt lepingut muuta või lõpetada, põhjendades lepingu muutmist või ülesütlemist ning teatades sellest teisele poolele 30 tööpäeva ette, kui:
7.6.1. see on tingimata vajalik, et vältida ülekaaluka avaliku huvi rasket kahjustamist, arvestades haldusmenetluse seaduse § 102 lõikes 3 sätestatut;

7.6.2. Sihtasutus on lepingut või haldusülesande täitmist reguleerivaid õigusakte rikkunud korduvalt (üle kahe korra aastas) või oluliselt ja see on põhjustanud olulise kahju kolmandale isikule või tema varale. Lepingu oluliseks rikkumiseks loetakse eelkõige lepingust tulenevate põhikohustuste täitmata jätmist;
7.6.3. Sihtasutus on korduvalt jätnud täitmata järelevalvet teostava isiku ettekirjutuse ja ei ole rikkumist täiendava mõistliku tähtaja jooksul kõrvaldanud;

7.6.4. Sihtasutuse suhtes on algatatud likvideerimine või pankrotimenetlus;
7.6.5. esinevad asjaolud, mis võivad põhjustada Sihtasutuse püsiva maksejõuetuse või tema tegevuse lõpetamise;
7.6.6. muul seaduses sätestatud alusel.

**8. Haldusülesande täitmise järjepidevuse tagamine**

8.1. Kui leping mis tahes põhjusel lõpetatakse või lõpeb, kohustub Sihtasutus:

8.1.1. tegema koostööd Kaitseministeeriumiga, kes täidab haldusülesannet pärast lepingu lõppemist eesmärgiga tagada haldusülesande tõrgete ja katkestusteta täitmine;

8.1.2. andma hiljemalt lepingu lõpetamise või lõppemise päeval tasuta Kaitseministeeriumile elektrooniliselt ja/või paberkandjal üle kõik haldusülesande täitmisega seotud andmed, informatsiooni ja dokumentatsiooni, mis võimaldavad jätkata haldusülesande täitmist.

8.2. Lepingu lõpetamisega seotud dokumentatsiooni ja andmete üleandmine vormistatakse mõlema poole poolt allkirjastatud üleandmis-vastuvõtmisaktiga, millega pooled kinnitavad, et andmed ja dokumentatsioon on üle antud ja vastu võetud.

8.3. Lepingu lõpetamisel tagastab Sihtasutus Kaitseministeeriumile eraldatud rahaliste vahendite kasutamata osa.

**9. Poolte vahel informatsiooni vahetamine**

9.1. Lepinguga seotud teated ja ettepanekud peavad olema kirjalikud, välja arvatud informatsioonilised teated. Informatsioonilised teated on teated, millega ei kaasne õiguslikke tagajärgi.

9.2. Teade loetakse kättesaaduks, kui teade on üle antud allkirja vastu või edastatud digitaalselt allkirjastatuna lepingus toodud e-posti üldaadressile.

9.3. Informatsioonilist teadet võib edastada telefoni, e-posti või muude teisele poolele kättesaadavate sidevahendite kaudu.

**10. Vaidluste lahendamine ja lõppsätted**

10.1. Lepingust tulenevad vaidlused lahendatakse läbirääkimiste teel. Kokkuleppe mittesaavutamisel lahendatakse vaidlused halduskohtus.

10.2. Lepinguga reguleerimata küsimustes lähtuvad pooled õigusaktidest.

**11. Poolte kontaktisikud**

11.1. Kaitseministeeriumi kontaktisikud:

1) lepingut puudutavates küsimustes- Meelika Väravas, e-post: meelika.varavas@kaitseministeerium.ee, telefon: 7170022;

2) haldusülesande täitmist puudutavates tehnilistes küsimustes- Tambet Tõnisson, e-post: tambet.tonisson@rkik.ee, telefon: +372 5019839.

11.2. Sihtasutuse kontaktisik: Tiit Toots, e-post: tiit.toots@vorumaa.ee, telefon: +372 514 5985.

**12. Poolte andmed**

KaitseministeeriumSihtasutus Võrumaa Arenduskeskus

Registrikood: 70004502 Registrikood: 90013972

Aadress: Sakala 1, Tallinn 15094, Harjumaa Aadress: Jüri 12, Võru 65605, Võru maakond

(allkirjastatud digitaalselt) (allkirjastatud digitaalselt)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hanno Pevkur Tiit Toots

minister juhatuse liige